b'\n_START_ARTICLE_\nRakugo\n_START_PARAGRAPH_\nRakugo (jap. \xe8\x90\xbd\xe8\xaa\x9e, pa\xc5\xbeod\xc5\xbeiui: krentantys \xc5\xbeod\xc5\xbeiai) yra japon\xc5\xb3 teatro \xc5\xbeanras, kuriame vienas aktorius (jap. \xe8\x90\xbd\xe8\xaa\x9e\xe5\xae\xb6\xc2\xa0= rakugoka), apsireng\xc4\x99s tradiciniais r\xc5\xabbais, pasakoja komi\xc5\xa1k\xc4\x85 istorij\xc4\x85. Pasirodymo metu aktorius vis\xc4\x85 laik\xc4\x85 s\xc4\x97di scenoje, istorij\xc4\x85 perteikia keisdamas mimik\xc4\x85, balso tembr\xc4\x85, gestus. Kartais naudoja sulankstom\xc4\x85 v\xc4\x97duokl\xc4\x99 (jap. \xe6\x89\x87\xe5\xad\x90\xc2\xa0= sensu) ir nedidel\xc4\xaf rank\xc5\xa1luost\xc4\x97l\xc4\xaf (jap. \xe6\x89\x8b\xe6\x8b\xad\xc2\xa0= tenugui). Aktoriai tradici\xc5\xa1kai yra vyrai, ta\xc4\x8diau \xc5\xa1iuolaikiniame rakugo vaidina ir moterys._NEWLINE_Rakugo istorija siekia XVI a., bet pla\xc4\x8diau i\xc5\xa1populiar\xc4\x97jo Edo laikotarpiu. Tuo metu atsirado pirmieji profesional\xc5\xabs rakugo aktoriai, specializuoti teatrai. Komi\xc5\xa1kos rakugo istorijos tapo ilgesn\xc4\x97s, detalesn\xc4\x97s, sud\xc4\x97tingesn\xc4\x97s. XIX a. pabaigoje Japonijoje buvo apie 400 rakugo teatr\xc5\xb3. To laiko \xc5\xbeymiausiu aktoriumi ir \xc5\xbeanro vystytoju pripa\xc5\xbe\xc4\xafstamas Sanjutei En\xc4\x8dio (jap. \xe4\xb8\x89\xe9\x81\x8a\xe4\xba\xad\xe5\x9c\x93\xe6\x9c\x9d\xc2\xa0= Sany\xc5\xabtei Ench\xc5\x8d, 1839-1900)._NEWLINE_\xc5\xa0iuo metu egzistuoja dvi pagrindin\xc4\x97s rakugo kryptys: klasikinis, kuriame pasakojamos daugiausiai Meid\xc5\xbei ir Tai\xc5\xa1io laikotarpiu sukurtos istorijos, bei naujasis, palie\xc4\x8diantis \xc5\xa1iuolaikines temas. Nors rakugo populiarumas, lyginant su XIX a. pabaiga, yra suma\xc5\xbe\xc4\x97j\xc4\x99s, jis i\xc5\xa1lieka populiariu teatro \xc5\xbeanru.'